BG Официален вестник на Европейския съюз 68

32000L0029



ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

ДИРЕКТИВА 2000/29/ЕО НА СЪВЕТА

от 8 май 2000 година

относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 от него,

като взе предвид предложението на Комисията,

като взе предвид становището на Европейския парламент (1),

като взе предвид становището на Икономическия и социален комитет (2),

като има предвид, че:

(1) Директива 77/93/ЕИО на Съвета от 21 декември 1976 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (3). За по-голяма яснота и рационалност тя е променяна неколкократно, често съществено (4). По тази причина тя следва да бъде консолидирана.

(2) Растениевъдството е от голямо значение за Общността.

(3) Добивите от растениевъдство намаляват постоянно вследствие на въздействието на вредители.

(4) Защитата на растенията от тези вредители е абсолютно необходима не само за да се предотврати намаляването на добивите, но също и за да се увеличи селскостопанската продуктивност.

(5) Дейностите, целящи систематичното унищожаване на вредителите в Общността, въведени от режима за растителна защита, приложим в Общността като пространство без вътрешни граници, биха имали само ограничен ефект, ако едновременно с това не бъдат взети предпазни мерки срещу въвеждането на такива вредители в Общността.

(6) Необходимостта от такива мерки е призната отдавна и те са били предмет на много национални правила и международни конвенции, включително Международната конвенция за защита на растенията (МКЗР) от 6 декември 1951 г., сключена в рамките на Организацията по прехрана и земеделие към ООН (ФАО), която е от световно значение.

(7) Една от най-важните мерки се състои в съставянето на списък на особено опасните вредители, чието въвеждане в Общността трябва да бъде забранено, както и списък на вредителите, преносими чрез някои растения или растителни продукти, чието въвеждане в държавите-членки също трябва да бъде забранено.

(8) Присъствието на някои от тези вредители, когато се въвеждат растения и растителни продукти от страни, в които се срещат тези вредители, не може да бъде ефективно проверено. Следователно е необходимо да се предвидят минимални разпоредби за забрана на въвеждането на някои растения и растителни продукти или да се предвиди извършването на специални проверки в страните производителки.

(9) Такива фитосанитарни проверки трябва да бъдат ограничени до въвеждането на продукти с произход от трети страни и до случаи, в които има сериозни доказателства за това, че едно от предвидените фитосанитарни условия не е спазено.

(10) Необходимо е да се предвиди при определени условия възможността за допускане на дерогации по отношение на някои разпоредби. Опитът показва, че степента на неотложност, с която е свързано вземането на мерки за безопасност, се отнася и за дерогациите. Следователно процедурата при неотложност, определена в настоящата директива, следва да бъде приложима и към тези дерогации.

(11) Временни мерки за безопасност, които не са определени в настоящата директива, обикновено следва да се приемат от държавата-членка, в която е възникнал проблемът от непосредствена опасност от въвеждане или разпространение на вредители. Комисията следва да бъде уведомена за всички случаи, в които се изисква приемането на предпазни мерки.

(12) Предвид значението на търговията с растения и растителни продукти между френските отвъдморски департаменти и останалата част от Общността е желателно условията на настоящата директива да се прилагат към тях. Поради специфичното естество на земеделската продукция във френските отвъдморски департаменти e подходящо да се предвидят допълнителни предпазни мерки, обосновани от нуждите на фитосанитарната защита. Разпоредбите на настоящата директива следва също так да обхванат и защитни мерки срещу въвеждането на вредители във френските отвъдморски департаменти от други френски области.

(13) Регламент (ЕИО) № 1911/91 на Съвета oт 26 юни 1991 г. относно прилагането на разпоредбите на правото на Общността спрямо Канарските острови (5) интегрира Канарските острови към митническата територия на Общността и към общите политики. На основание членове 2 и 10 от същия регламент прилагането на общата селскостопанска политика е в зависимост от влизането в сила на специфичен режим за доставка. Това прилагане трябва също така да бъде придружено от специфични мерки, свързани със земеделската продукция.

(14) Решение 91/314/ЕИО oт 26 юни 1991 на Съвета г. относно въвеждането на програма от възможности, които са специфични за отдалечеността и изолираността на Канарските острови (Poseican) (6) очертава възможностите, които да се прилагат за отчитане на специфичните проблеми и ограничения, характерни за тези острови.

(15) Следователно за да се държи сметка за специфичната ситуация на Канарските острови, свързана с фитосанитарните условия, е подходящо да се удължи прилагането на някои мерки от настоящата директива за период от шест месеца след датата, до която държавите-членки трябва да са приложили бъдещите разпоредби, свързани с приложенията към настоящата директива с цел защита на френските отвъдморски департаменти и Канарските острови.

(16) За целите на настоящата директива е подходящо да се приемат образците на сертификатите, одобрении от МКЗР, съгласно изменението от 21 ноември 1979 г., в стандартната форма, която е разработена в тясно сътрудничество с международни организации. Подходящо е също така да бъдат определени някои правила за издаване на такива сертификати, правила за използване на предишни образци през преходния период и изискванията за сертифициране в случай на въвеждане на растения и растителни продукти от трети страни.

(17) В случай на внос на растения или растителни продукти от трети страни, отговорните за издаване на сертификати органи в тези страни в общия случай следва да са оправомощените по силата на МКЗР. Може да се окаже желателно да се съставят списъци на тези органи за трети страни, различни от договарящите.

(18) Процедурата, приложима за някои видове изменения на приложенията към настоящата директива следва да бъде опростена.

(19) Обхватът на настоящата директива следва да бъде изяснен по отношение на „дървения материал“. По специално, от полза е да се следват подробните описания за „дървения материал“, установени в регламентите на Общността.

(20) Някои семена не са включени в списъците на растенията, растителните и други продукти в приложенията към настоящата директива и трябва да бъдат предмет на фитосанитарна проверка в страната на произход или страната изпращач, преди да получат разрешение за влизане в Общността или за търговия в рамките на Общността.

(21) Уместно е в някои случаи да се предвиди извършването от Комисията в третата страна на произход на официална проверка на място на растения, растителни и други продукти, идващи от трети страни.

(22) Инспекциите от страна на Комисията трябва да бъдат извършвани от експерти, назначени от Комисията и експерти от държавите-членки, чиито услуги ще бъдат ползвани от Комисията. Ролята на тези експерти следва да бъде определена във връзка с дейностите, които се изискват съгласно фитосанитарния режим на Общността.

(23) Обхватът на режима не следва вече да бъде ограничаван само до търговията между държавите-членки и трети страни, но може също така да бъде разширен до търговия в рамките на една държава-членка.

(24) По принцип всички части на Общността се ползват с една и съща степен на защита срещу вредители. Трябва да се имат предвид обаче разликите в екологичните условия и разпространението на някои вредители. Вследствие на това трябва да бъдат определени „защитени зони“, които са изложени на специфични фитосанитарни рискове и на тях трябва да бъде оказана специална защита при условия, съвместими с вътрешния пазар.

(25) Прилагането на фитосанитарен режим в Общността като пространство без вътрешни граници и въвеждането на защитени зони водят до необходимостта от разграничение между изискванията, приложими за продуктите на Общността, от една страна, и приложимите при въвеждане от трети страни изисквания, от друга, и от идентификация на вредителите в защитените зони.

(26) Най-подходящото място за извършване на фитосанитарни проверки е мястото на производство. По отношение на продуктите на Общността, тези проверки следователно трябва да бъдат задължително извършвани на мястото на производство и следва да обхванат и всички растения и растителни продукти, отглеждани, произвеждани, използвани или присъстващи там по друг начин, както и хранителната среда, която се използва на това място. За ефективното действие на такава система на контрол всички производители следва да бъдат официално регистрирани.

(27) За осигуряването на по-ефективно прилагане на фитосанитарния режим на вътрешния пазар, за извършването на фитосанитарни проверки следва да има възможност за използване на персонал, който не е от официалните служби за растителна защита на държавите-членки, чието обучение трябва да бъде координирано и финансово подпомогнато от Общността.

(28) В случай че резултатите от проверката са задоволителни, вместо фитосанитарния сертификат, използван в международната търговия, продуктите от Общността ще бъдат маркирани по определен начин (фитосанитарен паспорт) в зависимост от вида на продукта, за да се осигури свободното им движение в рамките Общността или в тези части от нея, за които той е валиден.

(29) Следва да бъдат определени официални мерки за случаите, в които резултатите от проверката са незадоволителни.

(30) За да се осигури съответствие с фитосанитарния режим в контекста на вътрешния пазар, следва да се изгради система от официални проверки по време на реализацията на продукцията на пазара. Тази система следва да бъде възможно най-надеждна и единна в рамките на Общността, но следва да изключва специфични проверки на границите между държавите-членки.

(31) В рамките на вътрешния пазар продуктите с произход от трети страни по принцип следва да бъдат обект на фитосанитарни проверки при въвеждането им за първи път в Общността. В случай че резултатите от проверката са задоволителни, за продуктите с произход от трети страни следва да бъде издаван фитосанитарен паспорт, който да им осигурява свободно движение, подобно на продуктите с произход от Общността.

(32) За да се отговори адекватно на ситуацията, създадена от завършването на вътрешния пазар с необходимите гаранции, e съществено да бъде подобрена инфраструктурата на фитосанитарната инспекция на национално и общностно ниво на външните граници на Общността, като се отдели специално внимание на държавите-членки, които поради географското си положение са пунктове на влизане в Общността. Комисията ще предложи включването в общия бюджет на Европейския съюз на необходимите средства за тази цел.

(33) За подобряване ефективността на фитосанитарния режим на Общността в контекста на вътрешния пазар държавите-членки следва да хармонизират практиките на персонала, отговорен за растителната защита. Комисията ще представи преди 1 януари 1993 г. Кодекс на Общността на фитосанитарните практики.

(34) Държавите-членки не могат оттук нататък да приемат никакви специфични разпоредби за въвеждането на тяхна територия на растения или растителни продукти с произход от други държави-членки. Всички разпоредби, свързани с фитосанитарните изисквания към растенията и растителните продукти следва да бъдат определени на общностно ниво.

(35) Необходимо е да се създаде система за финансово участие на Общността, за да се разпределят на общностно ниво възможните рискове, които могат да останат в търговията, обект на фитосанитарния режим на Общността.

(36) За да се предотврати заразяването с вредители, въведени от трети страни, следва да се предвиди финансово участие на Общността за подобряване на инфраструктурата на фитосанитарните инспекции по външните граници на Общността.

(37) Режимът следва също така да предвижда адекватно финансово участие в някои разходи за специфични мерки, приети от държавите-членки, за извършване на контрол и където е приложимо, за премахване на заразата с вредители, въведени от трети страни или от други области на Общността и където е възможно мерки за възстановяване на причинените щети.

(38) Подробните правила за предоставяне на финансова помощ от Общността следва да бъдат определени, като се използва ускорена процедура.

(39) Трябва да се гарантира, че Комисията е напълно информирана за възможните причини, довели до въвеждането на въпросните вредители.

(40) По-специално Комисията следва да осъществява контрол върху правилното прилагане на фитосанитарния режим на Общността.

(41) Следва да бъде установено, че въвеждането на вредители е било причинено от неадекватни изследвания или инспекции. Правните разпоредби на Общността следва да се прилагат по отношение на последствията, като се вземат предвид някои специфични мерки.

(42) За държавите-членки и Комисията е подходящо да си сътрудничат тясно в рамките на Постоянния фитосанитарен комитет, създаден с Решение 76/894/EИО на Съвета (7).

(43) Настоящата директива не трябва да засяга задълженията на държавите-членки по отношение на сроковете за транспортиране и прилагане, установени в приложение VIII, част Б,

ПРИЕ НАСТОЯЩАТА ДИРЕКТИВА:

Член 1

1. Настоящата директива се отнася до защитни мерки срещу въвеждането в държавите-членки от други държави-членки или от трети страни на вредители по растенията или растителните продукти.

Тя се отнася също така до:

a) защитни мерки срещу разпространението на вредители в рамките на Общността, осъществявано по начини, свързани с движението на растения, растителни или други подобни продукти в рамките на една държава-членка, които влизат в сила от 1 юни 1993 г.;

б) защитни мерки срещу въвеждането на вредители във френските отвъдморски департаменти от други области на Франция и обратно, в други области на Франция от френските отвъдморски департаменти;

в) защитни мерки срещу въвеждането на вредители на Канарските острови от други части на Испания и обратно, в други части на Испания от Канарските острови.

2. Без да се засягат условията за фитосанитарна защита, които съществуват в някои области на Общността, предвид различията в селскостопанските и екологичните условия, във френските отвъдморски департаменти и Канарските острови могат да бъдат определени защитни мерки, обосновани от гледна точка на защитата на санитарното състояние и живота на растенията, които допълват установените в настоящата директива мерки, в съответствие с процедурата, определена в член 18.

3. Настоящата директива не се прилага за Сеута или Мелила.

4. Всяка държава-членка създава или определя един единен и централен орган под контрола на националното правителство, отговорен за координацията и контактите по фитосанитарните въпроси, предмет на настоящата директива. За предпочитане е официалната служба за растителна защита, създадена съгласно Международната конвенция за защита на растенията (МКЗР), да бъде определеназа тази цел. Останалите държави-членки и Комисията се уведомяват за органа и за всяка последваща промяна.

5. По отношение на защитните мерки срещу въвеждането на вредители от френските отвъдморски департаменти в други области на Франция и в другите държави-членки и срещу тяхното разпространение във френските отвъдморски департаменти, датите, посочени в параграф 1, буква а) от настоящия член, член 3, параграф 4, член 4, параграфи 2 и 4, член 5, параграфи 2 и 4, член 6, параграфи 5 и 6, член 10, параграфи 1 и 2 и член 13, параграфи 8, 10 и 11 се заменят с дата, която съответства на края на шестмесечния период, считано от датата, до която държавите-членки трябва да приложат бъдещите разпоредби, свързани с приложения I—V, за растителна защита във френските отвъдморски департаменти. Параграф 1, буква б) и параграф 2 от настоящия член се заличават от същата дата.

6. По отношение на защитните мерки срещу въвеждането на вредители от Канарските острови в други части на Испания и в другите държави-членки и срещу тяхното разпространение на Канарските острови, датите, посочени в параграф 1, буква а) от настоящия член, член 3, параграф 4, член 4, параграфи 2 и 4, член 5, параграфи 2 и 4, член 6, параграфи 5 и 6, член 10, параграфи 1 и 2 и член 13, параграфи 8, 10 и 11 се заменят с дата, която съответства на края на шестмесечния период, считано от датата, до която държавите-членки трябва да приложат бъдещите разпоредби, свързани с приложения I—V. Параграф 1, буква в) от настоящия член се заличава от същата дата.

Член 2

1. За целите на настоящата директива:

a) „растения“ означава: живи растения и живи части от растения, включително семена; живите части от растения включват: — плодовете, в ботаническия смисъл на думата, с изключение на консервираните чрез дълбоко замразяване, — зеленчуците, с изключение на консервираните чрез дълбоко замразяване, — клубени, грудки, луковици, коренища, — рязани цветове, — клони с листа, — отрязани дървета със запазена листна маса, — тъканни култури; „семена“ означава: семена в ботаническия смисъл на думата, с изключение на такива, които не са предназначени за засаждане;

б) „растителни продукти“ означава: продукти от растителен произход, непреработени или претърпели обикновено консервиране, доколкото това вече не са растения;

в) „засаждане“ означава: операция, свързана с поставянето на растения в условия, осигуряващи по-нататъшен растеж, възпроизводство и размножаване;

г) „растения, предназначени за засаждане“ означава: — растения, които вече са засадени и се предвижда да останат такива или да бъдат пресадени след тяхното въвеждане, или — растения, които не са засадени при въвеждане им, но се предвижда да бъдат засадени след това;

д) „вредители“ са: представители на растителния или животинския свят или вируси, микоплазми или други патогени, вредни за растенията или растителните продукти;

е) „фитосанитарен паспорт“ означава: официален етикет, който удостоверява, че разпоредбите на настоящата директива, отнасящи се до фитосанитарните норми и специфичните изисквания, са спазени, и който е: — стандартизиран на общностно ниво за различните видове растения или растителни продукти и — изготвен от компетентния официален орган в държава-членка и издаден в съответствие с правилата за прилагане, уреждащи особеностите на процедурата за издаване на фитосанитарни паспорти. За специфични видове продукти може да бъде взето решение за официална маркировка, различна от етикета в съответствие с процедурата по член 18. Стандартизацията се въвежда в съответствие с процедурата по член 8. Съгласно тази стандартизация може да бъде взето решение да бъде използвана различна маркировка за фитосанитарните паспорти, които в съответствие с втората алинея от член 10, параграф 1, не са валидни за всички области на Общността;

ж) „компетентните официални органи“ в държавата-членка са: i) официалната(-ите) служба(-и) за растителна защита в държавата-членка, посочени в член 1, параграф 4; ii) всеки един държавен орган, който е създаден: — на национално равнище, — или на регионално равнище под контрола, чиито граници са установени от конституцията на съответната държава-членка, на националните власти. Отговорните официални органи в държавата-членка могат, в съответствие с националното законодателство, да делегират задачите, посочени в настоящата директива да бъдат извършени под тяхно ръководство и контрол на всяко едно юридическо лице, субект на публичното или частното право, на което съгласно неговия официално одобрен устройствен акт е възложено изключително да изпълнява специфични функции в обществен интерес при условие че това лице и неговите членове нямат личен интерес от резултата от мерките, които то предприема. Държавите-членки гарантират тясното сътрудничество между органите, посочени в точка ii) от първа алинея и посочените в точка i) от същата алинея. Нещо повече, в съответствие с процедурата, определена в член 18, други юридически лица, създадени от името на органа или органите, посочени в точка i) от първа алинея и действащи под ръководството и контрола на такъв орган, могат да бъдат одобрени при условие че такова лице няма личен интерес от резултата от мерките, които то предприема. Единният централен орган, посочен в член 1, параграф 4, информира Комисията за отговорните официални органи в съответната държава-членка. Комисията препраща тази информация на останалите държави-членки;

з) „защитена зона“ означава зона в Общността: — в която един или повече вредители по смисъла на настоящата директива, които са установени в една или повече области на Общността, не са ендемични, нито са установени въпреки благоприятните условия за установяването им там, — в която съществува опасност, че някои вредители ще се установят при дадени благоприятни екологични условия, за определени посеви, въпреки че тези вредители не са ендемични или създадени в Общността, и която е призната в съответствие с процедурата по член 18 за отговаряща на условията, определени в първо и второ тире, и в случая, посочен в първото тире, по искане на съответната(-ите) държава(-и)-членка(-и) и въз основа на това, че резултатите от подходящи изследвания, които са били наблюдавани от експертите, посочени в член 21, съгласно процедурата, предвидена там не доказват обратното. В случая посочен във второ тире, изследванията не са задължителни. Счита се, че вредителят e установен в дадена област, в случай че е известно, че той се среща там и в случай че там или не са предприети официални мерки по отношение на неговото унищожаване или за такива мерки е доказано, за период от най-малко две последователни години, че са неефективни. Засегнатата(-ите) държава(-и)-членка(-и) провеждат по отношение на случая, предвиден в първо тире на първата алинея, редовни и систематични официални проверки за наличието на вредители, по отношение на които са признати защитените зони. За всяко откриване на такива вредители Комисията се уведомява незабавно. Рискът, произтичащ от такова откриване, се оценява от Постоянния фитосанитарен комитет и се взема решение за подходящи действия в съответствие с процедурата, предвидена в член 18. Подробностите относно изследванията, посочени в първа и трета алинея , могат да се регламентират в съответствие с процедурата, предвидена в член 18, като се вземат предвид признати научни и статистически принципи. Резултатите от посочените по-горе изследвания се съобщават на Комисията. Комисията предава тази информация на останалите държави-членки. Комисията предава преди 1 януари 1998 г. доклад на Съвета относно функционирането на системата на защитените зони, ако е необходимо заедно с подходящи предложения;

i) становище или мярка се считат за официални, в случай че са изготвени или взети, без да засягат условията на член 21: — от представители на официалната служба за растителна защита на дадена държава-членка или под тяхна отговорност от други държавни служители в случаите на становища или мерки, свързани с издаването на сертификатите посочени в член 7, параграф 1 или член 8, параграф 2; — или от такива представители или държавни служители, или от квалифицирани кадри, назначени от един от компетентните официални органи на дадена държава-членка, във всички останали случаи при условие че тези кадри нямат личен интерес, свързан с резултата от мерките, които предприемат и отговарят на минимални изисквания за квалификация. Държавите-членки гарантират, че техните държавни служители и квалифицирани кадри притежават необходимите квалификации за правилното прилагане на настоящата директива. В съответствие с процедурата, предвидена в член 18, може да бъде създадено ръководство за такива квалификации. Комисията, съвместно с Постоянния фитосанитарен комитет, разработва програми на Общността, по прилагането на които тя осъществява контрол по отношение на по-нататъшното обучение на съответните държавни служители и квалифицирани кадри, с цел знанията и опита, придобити на национално ниво, да достигнат нивото на посочените по-горе квалификации. Тя отпуска част от финансовите средства за това по-нататъшното обучение и предлага включването на необходимите средства за тази цел в бюджета на Общността.

2. С изключение на случаите, в които изрично е предвидено друго, разпоредбитена настоящата директива се отнасят за дървен материал само при условие че трупите са запазили цялата или част от тяхната обла повърхност, със или без кора или ако дървеният материал е под формата на талаш, парчета, дървени стърготини, дървесни отпадъци или скрап.

Освен за целите на разпоредбите, отнасящи се до приложение V, дървеният материал независимо дали отговаря на условията, предвидени в първа алинея или не, се взема също така предвид, когато е под формата на помощни и постелъчни материали, разделители, палети или опаковъчен материал, които действително се използват при транспортирането на продукти от всякакъв вид при условие че той представлява фитосанитарен риск.

Член 3

1. Държавите-членки забраняват въвеждането на нейна територия на вредителите, посочени в приложение I, част А.

2. Държавите-членки забраняват въвеждането на тяхна територия на растения и растителни продукти, посочени в приложение II, част A, когато те са заразени със съответните вредители, посочени в тази част на приложението.

3. Параграфи 1 и 2 не се прилагат, съгласно условията, които могат да бъдат определени в съответствие с процедурата, предвидена в член 17, в случай на слабо заразяване с вредители на растенията, с изключение на предназначените за засаждане, посочени в приложение I, част А или приложение II, част А, които са били предварително определени със съгласието на органите, представляващи държавата-членка във фитосанитарната област.

4. От 1 юни 1993 г. държавите-членки гарантират, че параграфи 1 и 2 се прилагат също така към разпространението на вредители, осъществявано по начини, свързани с движението на растения, растителни или други продукти в рамките на територията на някоя държава-членка.

5. Държавите-членки забраняват от 1 юни 1993 г. въвеждането и разпространението в съответните защитени зони на:

a) вредителите, изброени в приложение I, част Б;

б) растенията и растителните продукти, изброени в приложение II, част Б, когато са заразени от съответните вредители, посочени там.

6. В съответствие с процедурата, предвидена в член 18:

a) вредителите, изброени в приложения I и II се разделят, както следва: — вредители, за които няма данни, че се срещат в някоя област на Общността, и които се отнасят до цялата Общност, са изброени съответно в приложение I, част А, раздел I и приложение II, част A, раздел I, — вредители, за които има данни, че се срещат в Общността, но не са ендемични или установени в Общността, и които се отнасят до цялата Общност, са изброени съответно в приложение I, част А, раздел II и приложение II, част A, раздел II, — останалите вредители са изброени в приложение I, част Б и приложение II, част Б съответно срещу защитената зона, за която се отнасят;

б) вредители, които са ендемични или тяхното наличие е установено в една или няколко области на Общността се заличават, с изключение на посочените в първото и второто тире от буква а);

в) заглавията на приложения I и II, както и различните части и раздели в тях се адаптират в съответствие с букви а) и б).

7. В съответствие с процедурата, предвидена в член 18, с изключение на случаите, в които изрично е предвидено друго, може да бъде решено държавите-членки да регламентират, че:

a) въвеждането и разпространението на тяхна територия, независимо еднократно или не, на определени вредители по растенията или растителните продукти, които не са изброени в приложения I и II, се забраняват или за тях се изисква специално разрешение съгласно условията, определени в съответствие със същата процедура;

б) въвеждането и разпространението на тяхна територия на определени вредители по растенията или растителните продукти, изброени в приложение II, които се срещат върху растения, различни от тези в това приложение, се забраняват или за тях се изисква специално разрешение съгласно условия, определени в съответствие със същата процедура;

в) въвеждането и разпространението на тяхна територия на определени вредители по растенията или растителните продукти, изброени в приложения I и II, които са в изолирано състояние, се забраняват или за тях се изисква специално разрешение съгласно условията, определени в съответствие със същата процедура.

Първата алинея се прилага също за такива вредители, когато те не са предмет на Директива 90/220/EИО на Съвета oт 23 април 1990 г. относно доброволното освобождаване на генетично модифицирани организми в околната среда (8), или други по-специфични условия на Общността по отношение на генетично модифицираните организми.

В съответствие с условията, определени съгласно процедурата, предвидена в член 18, параграф 1 и параграф 5, буква а), параграф 2, параграф 5, буква б) и параграф 4 не се прилагат за извършване на опити или употреба с научни цели и за селекция на сортове.

След приемането на мерките, предвидени в първата алинея, тази алинея не се прилага за извършване на опити или употреба с научни цели и за селекция на сортове, в съответствие с условията, определени съгласно процедурата, предвидена в член 18.

Член 4

1. Държавите-членки забраняват въвеждането на тяхна територия на растенията или растителните продукти, изброени в приложение III, част A, когато те произхождат от съответните страни, посочени в тази част на приложението.

2. Държавите-членки предвиждат забрана от 1 юни 1993 г. на въвеждането на растения, растителни и други продукти, изброени в приложение III, част Б в съответните защитени зони, намиращи се на тяхна територия.

3. В съответствие с процедурата, предвидена в член 18, приложение III се преразглежда по такъв начин, че част А да съдържа растения, растителни и други продукти, които представляват фитосанитарен риск за всички области на Общността, а част Б да съдържа растения, растителни и други продукти, които представляват фитосанитарен риск само за защитените зони. Там се определят и защитените зони.

4. Считано от 1 юни 1993 г., параграф 1 не се прилага за растения, растителни и други продукти с произход от Общността.

5. Параграфи 1 и 2 не се прилагат, в съответствие с условията, определени съгласно процедурата, установена в член 18, за извършване на опити или употреба с научни цели и за селекция на сортове.

6. При условие че не съществува риск от разпространение на вредители, дадена държава-членка може да предвиди параграфи 1 и 2 да не се прилагат в отделни случаи за растения, растителни и други продукти, които се отглеждат, произвеждат или използват в нейната непосредствена гранична зона с трета страна и са въведени в тази държава-членка, за да се обработват в близост до граничната зона на нейната територия.

Когато позволява такава дерогация, държавата-членка определя местонахождението и името на лицето, което извършва обработката. Такива подробни данни, които се актуализират редовно, следва да бъдат на разположение на Комисията.

Растения, растителни и други продукти, представляващи предмет на дерогация съгласно първа алинея, се придружават от документи, удостоверяващи местонахождението в съответната трета страна, от която произхождат посочените по-горе растения, растителни и други продукти.

Член 5

1. Държавите-членки забраняват въвеждането на тяхна територия на растения, растителни и други продукти, посочени в приложение IV, част A, освен ако са спазени съответните специални изисквания, посочени в тази част на приложението.

2. Държавите-членки забраняват, считано от 1 юни 1993 г., въвеждането и движението в рамките на защитените зони на растения, растителни и други продукти, посочени в приложение IV, част Б, освен ако са спазени съответните специални изисквания, посочени в тази част на приложението.

3. В съответствие с процедурата, установена в член 18, приложение IV се изменя съгласно критериите, определени в член 3, параграф 6.

4. Считано от 1 юни 1993 г., държавите-членки осигуряват прилагането на параграф 1 към движението на растения, растителни и други продукти на територията на държава-членка, без обаче това да засяга член 6, параграф 7. Цитираният параграф и параграфи 1 и 2 не се прилагат за движението на малки количества растения, растителни продукти, хранителни продукти или храни за животни, когато те са предназначени за използване от собственика или получателя за непромишлени и нетърговски цели или са предназначени за консумация по време на транспортирането при условие че не съществува риск от разпространение на вредители.

5. Параграфи 1, 2 и 4 не се прилагат, в съответствие с условията, които се определят съгласно процедурата, предвидена в член 18, за извършване на опити или употреба с научни цели и за селекция на сортове.

6. При условие че не съществува риск от разпространение на вредители, държавата-членка може да предвиди параграфи 1, 2 и 4 да не се прилагат в отделни случаи за растения, растителни и други продукти, които се отглеждат, произвеждат или използват в нейната непосредствена гранична зона с трета страна и са въведени в тази държава-членка, за да се обработват в близост до граничната зона на нейната територия.

Когато позволява такава дерогация, държавата-членка определя местонахождението и името на лицето, което извършва обработката. Такива подробни данни, които се актуализират редовно, се предоставят на разположение на Комисията.

Растения, растителни и други продукти, които представляват предмет на дерогация съгласно първа алинея, се придружават от документи, удостоверяващи местонахождението в съответната трета страна, от която произхождат посочените по-горе растения, растителни и други продукти.

Член 6

1. Държавите-членки предвиждат, най-малко по отношение на въвеждането в друга държава-членка на растения, растителни и други продукти, посочени в приложение V, част A, извършването на щателни официални проверки на последните и на техните опаковки, в тяхната цялост или чрез представителна извадка, и при необходимост официални проверки на транспортиращите ги превозни средства, за да се уверят, че:

a) те не са заразени с вредителите, изброени в приложение I, част A;

б) в случаите на растения, растителни и други продукти, изброени в приложение II, част A, че те не са заразени със съответните вредители, посочени в тази част на приложението;

в) в случаите на растения, растителни и други продукти, изброени в приложение IV, част A, че те отговарят на съответните специални изисквания, посочени в тази част на приложението.

2. След като бъдат приети мерките, предвидени в член 3, параграф 6, буква a) и в член 5, параграф 3, параграф 1 от настоящия член се прилага само по отношение на приложение I, част A, раздел II, приложение II, част A, раздел II и приложение IV, част A, раздел II. Когато по време на проверките, които се извършват в съответствие с настоящата разпоредба, бъдат открити вредителите, посочени в приложение I, част A, раздел I или приложение II, част A, раздел I, се счита, че условията, посочени в член 10, не са изпълнени.

3. Държавите-членки определят мерките за извършване на проверки, посочени в параграф 1, за да осигурят съответствие с член 3, параграфи 4, 5 и 7 или член 5, параграф 2, когато държавата-членка на местоназначение, се възползва от една от възможностите, посочени в посочените по-горе членове.

4. Държавите-членки предвиждат официални проверки на семената, определени в приложение IV, част A, които са предназначени за въвеждане в друга държава-членка, за да се уверят, че те отговарят на съответните специални условия, изброени в тази част на приложението.

5. Считано от 1 юни 1993 г. и без да се засяга параграф 7, параграфи 1, 3 и 4 се прилагат също така за движението на растения, растителни и други продукти на територията на дадена държава-членка. Параграфи 1, 3 и 4 не се прилагат по отношение на вредителите, изброени в приложение I, част Б, или приложение II, част Б и специалните изисквания, определени в приложение IV, част Б за движението на растения, растителни и други продукти в рамките на или извън защитена зона.

Официалните проверки, посочени в параграфи 1, 3 и 4 се извършват в съответствие със следните условия:

a) Те се отнасят до съоветните растения или растителни продукти, отглеждани, произвеждани или използвани от производителя или по друг начин присъстващи в неговите помещения, както и до хранителната среда, която се използва там.

б) Те се извършват в помещенията, за предпочитане на мястото на производство.

в) Те се извършват редовно, в подходящо време, най-малко веднъж годишно и най-малко чрез наблюдение с просто око, без да се засягат специалните изисквания, посочени в приложение IV; по-нататъшни действия могат да бъдат предприети в случаите, предвидени в параграф 8.

Всеки производител, за който съгласно параграфи 1—4 се изискват официалните проверки, посочени във втора алинея, се вписва в официален регистър с регистрационен номер, чрез който може да бъде идентифициран. Официалните регистри, създадени по този начин, са достъпни за Комисията при поискване.

Производителят е обвързан от някои задължения, установени в съответствие с параграф 8. По-специално, той незабавно уведомява компетентния официален орган на съответната държава-членка за всякa необичайнa поява на вредители, симптоми или всяко друго необичайно явление по растенията.

Параграфи 1, 3 и 4 не се прилагат при движението на малки количества растения, растителни продукти, хранителни продукти или храни за животни, когато те са предназначени за използване от собственика или получателя за непромишлени и нетърговски цели или са предназначени за консумация по време на транспортирането при условие че не съществува риск от разпространение на вредители.

6. Считано от 1 юни 1993 г., държавите-членки предвиждат също така вписването на производителите на някои растения, растителни или други продукти, които не са посочени в приложение V, част А, определени в съответствие с параграф 8, или на колективни складове или на центрове на експедиция в производствената зона, в официален местен, регионален или национален регистър в съответствие с трета алинея от параграф 5. Те могат по всяко време да бъдат обект на проверките, предвидени във втора алинея от параграф 5.

В съответствие с параграф 8, може да бъде създадена система, чрез която при възможност и при необходимост може да бъде проследен произходът на някои растения, растителни или други продукти, като се отчита естеството на продукцията или търговските условия.

7. Тъй като понастоящем няма опасност от разпространение на вредители, държавите-членки могат да освободят

— дребни производители или преработватели, чиято обща продукция и продажба на съоветните растения, растителни или други продукти е предназначена за крайна употреба от лица на местния пазар и които не са професионално свързани с производството на растения (движение на местно ниво) от официална регистрация, както е предвидено в параграфи 5 и 6 или,

— движението на местно ниво на растения, растителни или други продукти, произхождащи от освободени по този начин производители, от официалната регистрация, предвидена в параграфи 5 и 6.

Разпоредбите на настоящата директива относно движението на местно ниво се преразглеждат от Съвета преди 1 януари 1998 г. въз основа на предложение на Комисията и съобразно съществуващата практика.

8. В съответствие с процедурата, установена в член 18, се приемат разпоредби за прилагане, които се отнасят до:

— по-малко строги условия за движението на растения, растителни или други продукти в рамките на защитена зона, създадена за посочените по-горе растения, растителни или други продукти по отношение на един или няколко вредители,

— гаранциите относно движението на растителни или други продукти през защитена зона, създадена за посочените по-горе растения, растителни или други продукти по отношение на един или няколко вредители,

— честотата и времетраенето на официалните проверки, включително по-нататъшни действия, посочени в параграф 5, втора алинея, буква в),

— задълженията на регистрираните производители, посочени в параграф 5, четвърта алинея,

— спецификацията на продуктите, посочени в параграф 6, и продуктите, за които е предвидена системата, посочена в параграф 6,

— други изисквания по отношение на освобождаването, посочено в параграф 7, по-специално по отношение на концепциите за „дребен производител“ и „местен пазар“ и съответните процедури.

9. Правилата за прилагане, свързани с процедурата за регистрация и регитрационния номер, посочени в трета алинея от параграф 5, могат да бъдат приети в съответствие с процедурата, предвидена в чл. 18.

Член 7

1. В случай че въз основа на проверките, предвидени в член 6, параграфи 1 и 3, се установи, че условията, определени в него, са изпълнени, може да бъде издаден фитосанитарен сертификат, съответстващ на образеца в приложение VII, част A, който е съставен на поне един от официалните езици на Общността и попълнен, без печат и подпис, изцяло с главни букви или изцяло с печатни букви и за предпочитане на един от официалните езици на държавата-членка на местоназначение.

Ботаническите имена на растения се посочват с латинските им наименования. Незаверени промени или изтрити текстове правят сертификата невалиден. Всички копия на този сертификат се издават само с означението „копие“ или „дубликат“, написано с печатни букви или поставено с печат върху него.

2. Държавите-членки предвиждат забрана за въвеждане в друга държава-членка на растенията, растителните и другите продукти, посочени в приложение V, част А, освен ако са придружени от фитосанитарен сертификат, издаден в съответствие с параграф 1. Фитосанитарният сертификат трябва да бъде издаден не повече от 14 дни преди датата, на която растенията, растителните или другите продукти са напуснали държавата-членка на изпращане.

3. Мерките, които трябва да бъдат предприети от държавите-членки за изпълнение на член 6, параграф 3, по отношение на семената, посочени в приложение IV, част Б и член 6, параграф 4, се определят в съответствие с процедурата, установена в член 17 най-късно до 31 декември 1991 г.

Член 8

1. С изключение на случаите, предвидени в параграф 2, държавите-членки регламентират освобождаването от по-нататъшни проверки на растенията, растителните и другите продукти, посочени в приложение V, част А, които са били въведени на тяхна територия от държава-членка и които са предназначени за въвеждане от тяхна територия в друга държава-членка съгласно член 6, ако са придружени от фитосанитарен сертификат от държава-членка, издаден в съответствие с образеца в приложение VII, част А.

2. В случай че растения, растителни и други продукти от една държава-членка са били разделени на части или съхранявани или преопаковани във втора държава-членка и след това са въведени в трета държава-членка, втората държава-членка не е задължително да извършва нова проверка в съответствие с член 6, в случай че е официално установено, че тези продукти не са били изложени на никакъв риск на нейната територия, който може да постави под въпрос съответствието с условията, определени член 6. В този случай се издава фитосанитарен сертификат за последваща експедиция, само в един оригинален екземпляр, съответстващ на образеца, предвиден в приложение VII, част Б, съставен на поне един от официалните езици на Общността и попълнен без печат и подпис, изцяло с главни букви или изцяло с печатни букви и за предпочитане на един от официалните езици на държавата-членка на местоназначение. Този сертификат се прилага задължително към фитосанитарния сертификат, издаден от първата държава-членка или към заверено копие на този сертификат. Този сертификат може да носи наименованието „фитосанитарен сертификат за реекспорт“. Член 8, параграф 1, втора алинея се прилага mutatis mutandis.

Фитосанитарният сертификат за последваща експедиция може да бъде издаден не повече от 14 дни преди датата, на която растенията, растителните или другите продукти са напуснали страната на последваща експедиция.

3. Параграфи 1 и 2 се прилагат също така в случай, че растения, растителни или други продукти се въвеждат последователно в няколко държави-членки. Ако в този случай е издаден повече от един сертификат за последваща експедиция, продуктите задължително се придружават от следните документи:

a) последния фитосанитарен сертификат или заверено копие от него;

б) последния фитосанитарен сертификат за последваща експедиция;

в) фитосанитарните сертификати за последваща експедиция, предхождащи сертификата, посочен в буква б) или негови заверени копия.

Член 9

1. В случай на растения, растителни или други продукти, за които се прилагат специални изисквания, посочени в приложение IV, част А, официалният фитосанитарен сертификат, който се изисква съгласно член 7, се издава в страната, от която произхождат растението, растителните и другите продукти, с изключение на следните случаи:

— в случай на дървен материал, при условие че съгласно специалните изисквания, определени в приложение IV, част А е достатъчно той да е с обелена кора,

— в останалите случаи, доколкото специалните изисквания, определени в приложение IV, част А могат да бъдат изпълнени също така на места, различни от мястото на произход.

2. Параграф 1 се прилага също така за въвеждането на растения или растителни продукти, изброени в приложение IV, част Б в държавите-членки, които са посочени срещу тези продукти в тази част на приложението.

Член 10

1. Считано от 1 юни 1993 г., в случай че въз основа на проверките, предвидени в член 6, параграфи 1, 3 и 4 и извършени в съответствие с член 6, параграф 5, е установено, че условията на тези параграфи са изпълнени, се издава фитосанитарен паспорт в съответствие с разпоредбите, които могат да се приемат съгласно параграф 4 от настоящия член, вместо фитосанитарните сертификати, предвидени в членове 7 и 8.

В случай че проверките не са свързани с условията, отнасящи се за защитените зони, или в случай че се счита, че тези условия не са изпълнени, издаденият фитосанитарен паспорт не е валиден за тези зони и на него се поставя маркировка, предназначена за тези случаи, съгласно член 2, параграф 1, буква е).

2. Считано от 1 юни 1993 г., растения, растителни и други продукти, посочени в приложение V, част A, раздел I, не могат да бъдат обект на движение в рамките на Общността, освен на местно ниво по смисъла на член 6, параграф 7, с изключение на случаите, в които фитосанитарен паспорт, валиден за съответната територия и издаден в съответствие с параграф 1, е приложен към тях, към тяхната опаковка или към превозните средства, с които те се транспортират.

Считано от 1 юни 1993 г., растения, растителни и други продукти, посочени в приложение V, част A, раздел II не могат да бъдат въвеждани в определена защитена зона или да бъдат обект на движение в нейните рамки, с изключение на случаите, в които фитосанитарен паспорт, валиден за съответната територия и издаден в съответствие с параграф 1, е приложен към тях, към тяхната опаковка или към превозните средства, с които те се транспортират. В случай че условията, определени в член 6, параграф 8 по отношение на транспортирането през защитени зони, са изпълнени, тази алинея не се прилага.

Първа и втора алинея не се прилагат за движението на малки количества растения, растителни продукти, храни или храни за животни, в случай че те са предназначени за употреба от собственика или получателя за непромишлени и нетърговски цели или са предназначени за консумация по време на транспортирането при условие че не съществува риск от разпространение на вредители.

3. Фитосанитарен паспорт може да бъде заменен по-късно във всяка една област на Общността от друг фитосанитарен паспорт, в съответствие със следните условия:

— фитосанитарен паспорт се допуска да бъде заменен само в случай, че пратките са разделени или, в случай че са комбинирани няколко пратки или части от тях или когато фитосанитарният статус на пратките се промени, без това да засяга специфичните изисквания, предвидени в приложение IV или в други случаи, посочени в съответствие с параграф 4,

— замяната може да се извърши само по искане на физическо или юридическо лице, независимо дали е земеделски производител или не, вписано в официален регистър, в съответствие с трета алинея на член 6, параграф 5, mutatis mutandis,

— паспортът, заменящ предишния, се изготвя единствено от компетентния официален орган на областта, в която е разположено предприятието, отправило искането и само при условие че може да се гарантира идентичността на съответния продукт и липсата на всякакъв риск от заразяване с вредители, изброени в приложения I и II, след момента на експедиция,

— процедурата на замяна трябва да съответства на разпоредбите, които могат да бъдат приети съгласно параграф 4,

— паспортът, заменящ предишния, трябва да бъде маркиран по специален начин, определен в съответствие с параграф 4 и включващ номера на производителя, и в случай че е настъпила промяна във фитосанитарния статус на растението, номера на оператора, отговорен за тази промяна.

4. В съответствие с процедурата, предвидена в член 18, могат да бъдат приети разпоредби за прилагане по отношение на:

— подробностите относно процедурата за издаване на фитосанитарни паспорти, както са предвидени в параграф 1,

— условията, съгласно които един фитосанитарен паспорт се заменя в съответствие с параграф 3, първо тире,

— подробностите относно процедурата за замяна на паспорта, предвидена в параграф 3, трето тире,

— специалната маркировка, която се изисква за паспорта, заменящ предишния, предвидена в параграф 3, пето тире.

Член 11

1. В случай че въз основа на проверките, предвидени в член 6, параграфи 1, 3 и 4 и извършени в съответствие с член 6, параграф 5, се установи неизпълнение на условията на тези параграфи, без да се засяга параграф 2 от настоящия член, фитосанитарен паспорт не се издава.

2. В случаите, в които е установено, като се взема предвид естеството на получените резултати от съответните проверки, че една част от растенията или растителните продукти, отглеждани, произвеждани или използвани от производителя или по друг начин присъстващи в неговите помещения, или част от хранителната среда, която се използва там, не представлява никакъв риск от разпространение на вредители, параграф 1 не се прилага за тази част.

3. В случаите на прилагане на параграф 1, растенията, растителните продукти или съответната хранителна среда са обект на една или повече от следните официални мерки:

— подходящо третиране, последвано от издаването на съответния фитосанитарен паспорт в съответствие с член 10, в случай че условията са изпълнени в резултат от третирането,

— разрешение за движение, под официален контрол, към зони, в които те не представляват допълнителен риск,

— разрешение за движение, под официален контрол, към места за промишлена обработка,

— унищожение.

В съответствие с процедурата, предвидена в член 18, могат да бъдат приети разпоредби за прилагане, отнасящи се до:

— условията, в които една или повече от мерките, посочени в първа алинея, трябва или не трябва да се приемат,

— специфичните особености и условия за такива мерки.

4. В случаите на прилагане на параграф 1 дейностите на производителя се спират напълно или частично, докато не се установи, че рискът от разпространение на вредители е отстранен. За периода на това спиране член 10 не се прилага.

5. В случай че въз основа на официалните проверки, направени в съответствие с член 6, параграф 6, се установи, че продуктите, посочени в него, не са свободни от вредителите, изброени в приложения I и II, параграфи 2, 3 и 4 от настоящия член се прилагат mutatis mutandis.

Член 12

1. Държавите-членки не изискват никаква допълнителна декларация за фитосанитарните сертификати, посочени в членове 7, 8, или 9.

2. В случай че се установи заразяване с вредители, изброени в приложение I и II, на една част от пратка с растения, растителни или други продукти, въвеждането на останалата част не се забранява, при условие че няма съмнения за нейното заразяване, и при условие че не съществува възможност за разпространение на вредители.

3. Държавите-членки установяват поставянето на входен печат върху фитосанитарните сертификати или фитосанитарните сертификати за последваща експедиция, издавани при въвеждане на растения, растителни или други продукти на тяхна територия, от компетентния орган, като този печат посочва най-малко името на органа и датата на влизане.

4. Държавите-членки гарантират, че тяхната служба за растителна защита уведомява съответната служба в държавата-членка на последваща експедиция за всички случаи, в които е установено, че растения, растителни или други продукти, идващи от тази държава-членка, са били обект на фитосанитарни забрани или ограничения. Тази информация не засяга мерките, които първата от горепосочените служби за растителна защита счита, че е необходимо да се предприемат по отношение на заловената пратка и във възможно най-кратък срок се тази информация се изпраща, за да могат въпросните служби за растителна защита да проучат случая, с цел предприемането на необходимите мерки за предотвратяване на други подобни случаи и когато е подходящо и възможно, предприемане на мерки относно заловената пратка, които съответстват на степента на риска в този случай. В съответствие с процедурата, предвидена в член 17 може да бъде въведена стандартизирана информационна система.

5. Считано от 1 януари 1993 г. държавите-членки организират официални проверки, за да осигурят съответствие с условията на настоящата директива, по-специално с член 10, параграф 2, които се извършват на случаен принцип и без никаква дискриминация по отношение на произхода на растенията, растителните или другите продукти и в съответствие със следните условия:

— случайни проверки по всяко време и на всяко място, където са пренесени растения, растителни или други продукти,

— случайни проверки на предприятия, в които се отглеждат, произвеждат, съхраняват или предлагат за продажба растения, растителни или други продукти, както и на предприятията на купувачите,

— случайни проверки едновременно с всяка друга документална проверка, която се извършва с различни от фитосанитарните цели.

Проверките на предприятия, вписани в официален регистър в съответствие с член 10, параграф 3 и член 13, параграф 8, трябва да се провеждат редовно и могат да се провеждат редовно за предприятия, вписани в официален регистър в съответствие с член 6, параграф 6.

Проверките могат да бъдат целенасочени, в случай че са излезли наяве факти, които предполагат, че една или повече разпоредби от настоящата директива не са спазени.

6. Търговци, които купуват растения, растителни или други продукти като крайни потребители, ангажирани по занятие с производството на растения, запазват съответните фитосанитарни паспорти най-малко за една година и вписват данните в техните книги.

Инспекторите имат достъп до растенията, растителните или другите продукти на всеки един етап от веригата на производство и търговия. Те са упълномощени да извършват всякакви проучвания относно официалните проверки, включително свързаните с фитосанитарните паспорти и книгите.

7. Държавите-членки могат да бъдат подпомогнати в извършването на официални проверки от експертите, посочени в член 21.

8. В случай че е установено чрез официалните проверки, извършени в съответствие с параграфи 5 и 6, че растенията, растителните или другите продукти представляват риск за разпространение на вредители, те са обект на официални мерки в съответствие с член 11, параграф 3.

Член 13

1. Държавите-членки установяват, най-малко по отношение на въвеждането на тяхна територия на растения, растителни и други продукти, посочени в приложение V, част Б и идващи от трети страни следното:

a) тeзи растения, растителни и други продукти и тяхната опаковка се проверяват щателно от официалните органи, както в тяхната цялост, така и чрез представителна извадка и при необходимост транспортните средтства, които ги превозват също се проверяват щателно от официаните органи, за да се уверят, доколкото може да бъде преценено: — че те не са заразени с вредителите, посочени в приложение I, част А, — в случай че това са растения и растителни продукти, изброени в приложение II, част А, че те не са заразени от съответните вредители, посочени в тази част на приложението, — в случай че това са растения, растителни и други продукти, изброени в приложение IV, част А, че те съответстват на специалните изисквания за тях, посочени в тази част на приложението;

б) че те се придружават от сертификатите, посочени в член 7 или 8, и че фитосанитарен сертификат не може да бъде издаден повече от 14 дни преди датата, на която растенията, растителните или другите продукти напускат страната на изпращане. Сертификатите, посочени в член 7 или 8, съдържат информацията в съответствие с образеца, определен в приложението към МКЗР, така както е изменен от 21 ноември 1979 г., независимо от тяхното оформление, и се издават от оправомощените съгласно МКЗР за тази цел органи или, в случай че това са страни, различни от договарящите, въз основа на законовите или подзаконовите рапоредби на страната. В съответствие с процедурата, предвидена в член 17, се изготвят списъци на оправомощените за издаване на сертификати органи от различни трети страни.

Чрез дерогация от първа алинея, оригиналите на фитосанитарни сертификати, издадени в съответствие с образеца, предвиден в приложението към МКЗР, могат да бъдат използвани за един преходен период. Датата на изтичане на такъв период се определя в съответствие с процедурата, установена в член 17.

2. Параграф 1 от настоящия член се прилага за случаите, посочени в член 6, параграф 4 и член 7, параграф 3.

3. Държавите-членки могат също така да определят, пратките, идващи от трети страни, за които не е декларирано, че съдържат растения, растителни или други продукти, посочени в приложение V, част Б, да се проверяват официално, в случай че има сериозни мотиви да се счита, че е имало нарушение на правилата в тази област.

В съответствие с процедурата, предвидена в член 17:

— могат да бъдат определени случаите, в които се извършват такива проверки,

— могат да бъдат предвидени методите за тези проверки.

В случай че в резултат на проврката остават съмнения по отношение на идентичността на пратката, по-специално по отношение на рода, вида или произхода, пратката се счита, че съдържа растения, растителни или други продукти, посочени в приложение V, част Б.

4. При условие че не съществува риск от разпространение на вредители:

— параграфи 1 и 2 от настоящия член не се прилагат, в случай че растения, растителни или други продукти се пренасят директно между две места в рамките на Общността през територията на трета страна,

— параграфи 1 и 2 от настоящия член и член 4, параграф 1 не се прилагат в случай на транзит през територията на Общността,

— параграфи 1 и 2 от настоящия член не се прилагат в случай на малки количества растения, растителни продукти, храни или храни за животни, в случай че са предназначени за употреба от собственика или получателя за непромишлени и нетърговски цели или са предназначени за консумация по време на транспортиране.

5. Параграфи 1 и 2 от настоящия член не се прилагат, в съответствие с условията, които се определят съгласно процедурата, предвидена в член 18, за извършване на опити или употреба с научни цели и за селекция на сортове.

6. При условие че не съществува риск от разпространение на вредители, държавата-членка може да предвиди параграфи 1 и 2 да не се прилагат в отделни случаи за растения, растителни или други продукти, които се отглеждат, произвеждат или използват в нейната непосредствена гранична зона с трета страна и са въведени в тази държава-членка, за да се обработват в близост до граничната зона на нейната територия.

Когато предоставя такава дерогация, държавата-членка определя местонахождението и името на лицето, което извършва обработката. Такива подробни данни, които се актуализират редовно, се предоставят на разположение на Комисията.

Растения, растителни и други продукти, предмет на дерогация съгласно първа алинея, се придружават от документи, които удостоверяват местонахождението в съответната трета страна, от която произхождат посочените по-горе растения, растителни и други продукти.

7. В техническите договорености, постигнати между Комисията и компетентните органи на някои трети страни и одобрени в съответствие с процедурата, установена в член 18, може да бъде предвидена възможността дейностите, свързани с проверките, посочени в параграф 1, буква а) от настоящия член да могат също така да се извършват под ръководството на Комисията и съгласно разпоредбите на член 21 в съответната трета страна, в сътрудничество с официалната служба за растителна защита на тази страна.

8. Считано от 1 юни 1993 г. параграф 1, буква а) се прилага в случаи на пратки, предназначени за защитена зона, по отношение на вредителите и специалнитете условия, изброени съответно в част Б на приложения I, II и IV. От същата дата параграф 1 се прилага в случай на въвеждане за първи път в Общността на растения, растителни или други продукти, без да се засягат специфичните договорености, постигнати в това отношение между Общността и някои трети страни.

Държавите-членки предвиждат задъжителното вписване на вносители, независимо дали са производители или не, в официален регистър в съответствие с член 6, параграф 5, mutatis mutandis.

Задължително е документалните проверки, проверките на идентичността, а също така проверките, предназначени да гарантират съответствие с разпоредбите на член 4, да бъдат извършвани на същото място и по същото време като другите административни формалности във връзка с вноса, включително митническите формалности.

Проверките, доколкото става въпрос за фитосанитарни проверки, се извършват на местата, където се извършват проверките съгласно трета алинея или в близост до тези места. Компетентните органи на държавите-членки предават на Комисията и останалите държави-членки списък с пунктовете на влизане. Въпреки това, в тези специфични случаи фитосанитарните проверки могат да се извършват на мястото на местоназначение, доколкото съществуват специфични гаранции по отношение на транспорта на растенията, растителните и другите продукти. Разпоредби за прилагане, които могат да предвидят минимални условия, се приемат в съответствие с процедурата, установена в член 18. Фитосанитарните проверки представляват неразделна част от формалностите, посочени в трета алинея.

Държавите-членки могат да предвидят дерогация от разпоредбите на настоящия параграф само при условията, установени като част от техническите договорености, посочени в параграф 7.

9. Комисията участва с финансови средства, предназначени за държавите-членки с цел подобряване на инфраструктурите, свързани с извършване на проверките, доколкото става въпрос за фитосанитарни проверки, извършвани в съответствие с четвърта алинея на параграф 8.

Целта на това финансово участие на Комисията е да подобри снабдяването на местата за проверка, с изключение на мястото на местоназначение, с оборудването и апаратурата, необходими за извършването на проверки и изследвания и, в случай че е необходимо, за прилагането на мерките, предвидени в член 11, над нивото, вече достигнато, като се спазват минималните условия, предвидени в разпоредбите за прилагане на параграф 8, четвърта алинея.

Комисията предлага предвиждането на подходящи средства за тази цел в общия бюджет на Европейския съюз.

В рамките на ограниченията, определени от наличните за тези цели средства, делът на Комисията покрива до 50 % от разходите, пряко свързани с подобряване на оборудването и съоръженията.

Правилата се установяват в регламент за прилагане, в съответствие с процедурата, установена в член 18.

Отпуснатите суми и размерът на финансовото участие на Комисията се определят в съответствие с процедурата, установена в член 18, като се имат предвид инфромацията и документите, представени от съответната държава-членка и в съответните случаи, резултатите от проучванията, извършени под ръководството на Комисията от експертите, посочени в член 21, и в зависимост от отпуснатите за тези цели средства.

10. Считано от 1 юни 1993 г., член 10, параграфи 1 и 3 се прилагат по същия начин за растения, растителни или други продукти, посочени в параграф 1 на настоящия член, доколкото те са изброени в приложение V, част А и, в случай че въз основа на проверката, предвидена в параграф 8, условията на параграф 1 са изпълнени.

11. Считано от 1 юни 1993 г., в случай че въз основа на проверките, предвидени в параграф 8, условията на параграф 1 са изпълнени, се вземат незабавно една или повече от следните официални мерки:

— подходящо третиране, в случай че в резултат на третирането условията са изпълнени,

— отстраняване на заразената/нападната от вредители продукция от пратката,

— налагане на карантинен период до получаване на резултатите от изследванията или официалните тестове,

— отказ на разрешение за изпращане на продуктите до трети страни,

— унищожение.

Член 11, параграф 3, втора алинея се прилага mutatis mutandis.

В случай на отстраняване съгласно първа алинея, второ тире или отказ съгласно първа алинея, четвърто тире, държавите-членки предвиждат анулиране от съответните официални органи на фитосанитарните сертификати или фитосанитарните сертификати за последваща експедиция, които се издават, в случай че растения, растителни или други продукти се предават за въвеждане на тяхна територия. При анулиране върху първа страница на видно място в горепосочения сертификат се поставя червен тръгълен печат „анулиран сертификат“ от горепосочените компетентни органи, съдържащ най-малко тяхното наименование и датата на отказ. Той е с главни букви и поне на един от официалните езици на Общността.

Член 14

Съветът, по предложение на Комисията, приема всякакви изменения на приложенията.

Въпреки това следното се приема в съответствие с процедурата, установена в член 17:

a) допълнителни заглавия в приложение III по отношение на някои растения, растителни или други продукти с произход от определени трети страни, при условие че: i) тези заглавия са въведени по искане на държава-членка, която вече прилага специални забрани по отношение на въвеждането на такива продукти от трети страни; ii) вредители, срещащи се в страната на произход, представляват фитосанитарен риск за цялата територия на Общността; и iii) тяхното вероятно присъствие върху въпросните продукти не може да бъде ефективно определено в момента на тяхното въвеждане;

б) допълнителни заглавия в другите приложения по отношение на някои растения, растителни или други продукти с произход от определени трети страни, при условие че: i) тези заглавия са въведени по искане на държава-членка, която вече прилага специални забрани или ограничения по отношение на въвеждането на такива продукти от трети страни; и ii) вредители, срещащи се в страната на произход, представляват фитосанитарен риск за цялата Общност или част от нея по отношение на посевите, за които размерът на възможните щети е непредвидим;

в) всяко изменение на част Б от приложенията по споразумение със съответната държава-членка;

г) всяко друго изменение на приложенията, свързано с развитието на науката и техниката.

Член 15

1. В съответствие с процедурата, установена в член 17 или в спешни случаи в съответствие с процедурата, установена в член 19, държавите-членки могат да бъдат оправомощени по тяхно искане да предвидят дерогация от:

— член 4, параграфи 1 и 2 по отношение на приложение III, част А и част Б, без с това да се засягат разпоредбите на член 4, параграф 5 и на член 5, параграфи 1 и 2 и на третото тире от член 13, параграф 1, буква а) по отношение на други изисквания, посочени в приложение IV, част А, раздел I и приложение IV, част Б,

— член 7, параграф 2 и член 13, параграф 1, буква б) за дървен материал, в случай че са дадени еквивалентни мерки за безопасност,

при условие че е установено, че рискът от разпространение на вредители е премахнат вследствие на един или повече от следните фактори:

— произхода на растенията или растителните продукти,

— подходящо третиране,

— специални предпазни мерки за използването на растенията или растителните продукти.

Рискът се оценява въз основа на наличната научна и техническа информация; в случай че тази информация е недостатъчна, тя се допълва чрез допълнителни проучвания или когато е подходящо, чрез изследвания, проведени под ръководството на Комисията и съгласно разпоредбите на член 21 в страната на произход на растенията, растителните или другите продукти.

Всяко разрешение се прилага индивидуално за цялата територия на Общността или за част от нея при условия, отчитащи риска от разпространение на вредители от въпросния продукт в защитени зони или в някои региони, като се вземат предвид разликите в селскостопанските и екологичните условия. В такива случаи съответните държави-членки изрично се освобождават от някои задължения в решенията, предвиждащи разрешенията.

Рискът се оценява въз основа на наличната научна и техническа информация. В случай че тази информация е недостатъчна, тя се допълва чрез допълнителни проучвания или когато е подходящо чрез изследвания, проведени от Комисията в страната на произход на растенията, растителните или другите продукти.

2. Когато е налице някой от предвидените в параграф 1 случаи на дерогация, за всеки отделен случай се изисква официално становище, че условията за предоставяне на дерогацията са изпълнени.

3. Държавите-членки уведомяват Комисията за случаите на дерогации, които са предоставили в съответствие с параграф 1. Комисията предоставя тази информация на останалите държави-членки ежегодно.

В съответствие с процедурата, установена в член 17, държавите-членки могат да бъдат освободени от предоставяне на тази информация.

Член 16

1. Всяка държава-членка незабавно уведомява Комисията и останалите държави-членки за наличието на нейна територия на някой от вредителите, посочени в приложение I, част А, раздел I или приложение II, част А, раздел I или за появата на част от нейната територия, в която тяхното наличие е било неизвестно преди това, на някой от вредителите, изброени в приложение I, част А, раздел II или част Б или приложение II, част А, раздел II или част Б.

Тя предприема всички необходими мерки за унищожението или в случай че това е невъзможно, взема мерки за възпрепятстването на разпространението на въпросните вредители. Тя уведомява Комисията и останалите държави-членки за предприетите мерки.

2. Всяка държава-членка незабавно уведомява Комисията и останалите държави-членки за действителната или предполагаема поява на каквито и да било вредители, които не са включени в приложение I или приложение II, чието наличие на нейна територия преди това е било неизвестно. Тя също така уведомява Комисията и останалите държави-членки за предпазните мерки, които е предприела или възнамерява да предприеме. Тези мерки трябва, inter alia, да бъдат такива, че да не допуснат риск от разпространение на въпросните вредители на територията на останалите държави-членки.

По отношение на пратки с растения, растителни или други продукти от трети страни, за които се счита, че представляват непосредствена опасност от въвеждане или разпространение на вредителите, посочени в параграф 1 и алинея първа от настоящия параграф, съответните държави-членки незабавно предприемат мерките, необходими за защита на територията на Общността от тази опасност и уведомяват за това Комисията и останалите държави-членки.

В случай че държава-членка счита, че съществува непосредствена опасност, различна от предвидената в алинея втора, тя незабавно уведомява Комисията и останалите държави-членки за мерките, които тя желае да бъдат предприети. В случай че тя счита, че тези мерки не се предприемат своевременно, за да се предотврати въвеждането или разпространението на даден вредител на нейна територия, тя може временно да предприеме всякакви допълнителни мерки, които счита за необходими, докато Комисията не предприеме мерки в съответствие с параграф 3.

Комисията представя на Съвета доклад относно действието на настоящата разпоредба, заедно с евентуални предложения, до 31 декември 1992 г.

3. В случаите, посочени в параграфи 1 и 2, Комисията проверява ситуацията във възможно най-кратък срок в рамките на Постоянния фитосанитарен комитет. Проверки на място могат да се извършват под ръководството на Комисията и в съответствие със съответните разпоредби на член 21. Могат да бъдат приети необходимите мерки, включително такива, чрез които може да се вземе решение дали мерките, предприети от държавите-членки, следва да бъдат отменени или изменени, съгласно процедурата по член 19. Комисията проследява развитието на ситуацията и по същата процедура изменя или отменя горепосочените мерки в зависимост от това развитие. До приемането на дадена мярка съгласно горепосочената процедура, държавата-членка може да продължи прилагането на мерките, които е предприела.

4. Подробните правила за прилагане на параграфи 1 и 2 се приемат при необходимост в съответствие с процедурата, предвидена в член 18.

Член 17

1. В случай че следва да бъде приложена процедурата, установена в настоящия член, въпросът се отнася своевременно до Постоянния фитосанитарен комитет (наричан по-долу „Комитетът“) от неговия председател, както по негова инициатива, така и по искане на дадена държава-членка.

2. Представителят на Комисията представя пред Комитета проект на мерките, които да се предприемат. Комитетът представя своето становище по проекта в срок, който председателят може да определи в зависимост от спешността на въпроса. Становището се приема с мнозинството, предвидено в член 205, параграф 2 от Договора за решения, за които се изисква да бъдат приемани от Съвета по предложение на Комисията. Гласовете на представителите на държавите-членки в Комитета се претеглят по начина, регламентиран в същия член. Председателят не гласува.

3. В случай че мерките съответстват на становището на Комитета, Комисията ги приема и ги прилага незабавно. В случай че мерките не съответстват на становището на Комитета или не е представено становище, Комисията незабавно представя на Съвета предложение за мерките, които да се предприемат. Съветът приема мерките с квалифицирано мнозинство.

В случай че в срок от три месеца след датата, на която въпросът е отнесен до него, Съветът не е приел мерки, Комисията приема предложените мерки и ги изпълнява незабавно, с изключение на случаите, в които Съветът е отхвърлил горепосочените мерки с обикновено мнозинство.

Член 18

1. В случай че следва да бъде приложена процедурата, установена в настоящия член, въпросът се отнася незабавно до Комитета от неговия председател, както по негова инициатива, така и по искане на дадена държава-членка.

2. Представителят на Комисията представя на Комитета проект на мерките, които да се предприемат. Комитетът представя своето становище по проекта в срок, който председателят може да определи в зависимост от спешността на въпроса. Становището се приема с мнозинството, предвидено в член 205, параграф 2 от Договора за решения, за които се изисква да бъдат приемани от Съвета по предложение на Комисията. Гласовете на представителите на държавите-членки в Комитета се претеглят по начина, регламентиран в същия член. Председателят не гласува.

3. В случай че мерките съответстват на становището на Комитета, Комисията ги приема и ги прилага незабавно. В случай че мерките не съответстват на становището на Комитета или не е представено становище, Комисията незабавно представя на Съвета предложение за мерките, които да се предприемат. Съветът приема мерките с квалифицирано мнозинство.

В случай че в срок от три месеца след датата, на която въпросът е отнесен до него, Съветът не е приел мерки, Комисията приема предложените мерки.

Член 19

1. В случай че следва да бъде приложена процедурата, установена в настоящия член, въпросът се отнася незабавно до Комитета от неговия председател, както по негова инициатива, така и по искане на дадена държава-членка.

2. Представителят на Комисията представя на Комитета проект на мерките, които да се предприемат. Комитетът представя своето становище по проекта в срок от два дни. Становището се приема с мнозинството, предвидено в член 205, параграф 2 от Договора за решения, за които се изисква да бъдат приемани от Съвета по предложение на Комисията. Гласовете на представителите на държавите-членки в Комитета се претеглят по начина, регламентиран в същия член. Председателят не гласува.

3. В случай че мерките съответстват на становището на Комитета, Комисията ги приема и ги прилага незабавно. В случай че мерките не съответстват на становището на Комитета или не е представено становище, Комисията незабавно представя на Съвета предложение за мерките, които да се предприемат. Съветът приема мерките с квалифицирано мнозинство.

В случай че в срок от 15 дни след датата, на която въпросът е отнесен до него, Съветът не е приел мерки, Комисията приема предложените мерки и ги изпълнява незабавно с изключение на случаите, в които Съветът е отхвърлил горепосочените мерки с обикновено мнозинство.

Член 20

1. Настоящата директива не засяга по никакъв начин разпоредбите на Общността относно фитосанитарните изисквания за растенията и растителните продукти, с изключение на случаите, в които тя предвижда или изрично разрешава по-стриктни изисквания в това отношение.

2. Изменения на настоящата директива, необходими за съгласуването ѝ с разпоредбите на Общността, предвидени в параграф 1, се приемат в съответствие с процедурата, установена в член 18.

3. За въвеждането на тяхна територия на каквито и да било растения или растителни продукти, по-специално изброените в приложение VI, както и тяхната опаковка или транспортните средствата, с които се превозват, държавите-членки могат да предприемат специални фитосанитарни мерки срещу вредителите, които обикновено нападат растения или растителни продукти на склад.

Член 21

1. За осигуряването на правилно и единно прилагане на настоящата директива и без с това да се засягат проверките, извършвани под ръководството на държавите-членки, Комисията може да натовари експерти да извършват под нейно ръководство проверки по отношение на задачите, изброени в параграф 3, на място или извън него, в съответствие с настоящия член.

В случай че такива проверки се извършват в някоя държава-членка, това задължително става в сътрудничеството с официалната служба за растителна защита на тази държава-членка, както е предвидено в параграфи 4 и 5 и в съответствие с процедурите, предвидени в параграф 7.

2. Експертите, посочени в параграф 1, могат да бъдат:

— наети от Комисията,

— наети от държавите-членки и поставени на разположение на Комисията на временно или ad hoc.

Те трябва да притежават квалификацията, която се изисква за лицата, отговорни за извършване и контролиране на официалните фитосанитарни проверки, придобита поне в една държава-членка.

3. Проверките, посочени в параграф 1, могат да бъдат извършвани по отношение на следните задачи:

— контролиране на проверките съгласно член 6,

— контролиране или в рамките на пета алинея от параграф 5 от настоящия член, извършване на проверките в сътрудничество с държавите-членки съгласно член 13, параграф 1,

— извършване на дейностите, определени в техническите договорености, посочени в член 13, параграф 7,

— извършване на проучванията и изследванията, предвидени в член 15, параграф 1 и член 16, параграф 3,

— подпомагане на Комисията във връзка с дейностите, посочени в параграф 6,

— извършване на всякакви други дейности, възложени на експертите от Съвета, като решението в тази връзка се взема с квалифицирано мнозинство по предложение на Комисията.

4. За извършване на задачите, предвидени в параграф 3, експертите, посочени в параграф 1, могат:

— да посещават разсадници, стопанства и други места, на които понастоящем се отглеждат, произвеждат, преработват или съхраняват растения, растителни или други продукти или същите дейности са били извършвани преди това,

— да посещават места, на които се извършват проверките по член 6 или член 13,

— да консултират служебни лица от официалните служби за растителна защита на държавите-членки,

— да придружават националните инспектори на държавите-членки по време на извършване на дейности за целите на прилагане на настоящата директива.

5. Чрез сътрудничеството, посочено в параграф 1, втора алинея, на официалната служба за растителна защита на тази държава-членка се дават достатъчно предварителни указания относно задачата, за да може да се извърши необходимата подготовка.

Държавите-членки предприемат всички разумни мерки, за да гарантират, че целите и ефективността на проверките не са изложени на риск. Te осигуряват възможността експертите да извършват своите задачи безпрепятствено и предприемат всички необходими мерки, за да им осигурят по тяхно искане необходимата апаратура, която е на разположение, включително лабораторно оборудване и лаборанти. Комисията осигурява възстановяване на разходите, свързани с такива искания, в рамките на наличните средства за тази цел в общия бюджет на Европейския съюз.

В случаите, когато това се изисква от националното законодателство, експертите надлежно се упълномощават от официалната службаза растителна защита на съответната държава-членка и съблюдават правилата и практиките, които са в сила за служебните лица на тази държава-членка.

В случай че задачата се състои в контрол на проверките, посочени в член 6, контрол на проверките, посочени в член 13, параграф 1, или извършване на проучванията, посочени в член 15, параграф 1 и член 16, параграф 3, не може да се вземе решение на място. Експертите докладват на Комисията за техните дейности и техните констатации.

В случай че задачата се състои в извършване на проверките съгласно член 13, параграф 1, тези проверки се интегрират в установена програма за проверки и трябва да съответстват на процедурните правила, установени от съответната държава-членка; въпреки това, в случай на съвместна проверка държавата-членка разрешава въвеждането на пратка в Общността само в случай, че нейната служба за растителна защита и Комисията са съгласни. В съответствие с процедурата, установена в член 18, това условие може да бъде разширено до други неотменими изисквания, прилагани за пратки преди въвеждане в Общността, ако опитът показва, че това е необходимо. В случай че експертът от Общността и националният инспектор не постигнат съгласие, съответната държава-членка предприема всички необходими временни мерки до приемането на окончателното решение.

Във всички случаи, националните разпоредби относно наказателните производства и административните наказания се прилагат съгласно обичайните процедури. В случай че експертите констатират предполагаемо нарушение на разпоредбите на настоящата директива, те уведомяват за това компетентните органи на съответната държава-членка.

6. Комисията извършва следното:

— създава система за уведомяване за нови случаи на вредители,

— прави препоръки за създаване на насоки за експертите и националните инспектори при извършване на техните дейности.

За подпомагане на Комисията в последната задача, държавите-членки уведомяват Комисията за текущите процедури на националните инспекции във фитосанитарната област.

7. Комисията приема съгласно процедурата, установена в член 18, подробни правила за прилагане на настоящия член, включително приложимите за сътрудничеството, посочено в параграф 1, втора алинея.

8. Комисията докладва на Съвета не по-късно от 31 декември 1994 г. относно натрупания опит вследствие прилагането на разпоредбите на настоящия член. Съветът, с квалифицирано мнозинство по предложение на Комисията, предприема необходимите мерки за изменение на тези разпоредби, в случай че е подходящо, като се има предвид този опит.

Член 22

В случай на действителна или предполагаема поява на вредител като резултат от неговото въвеждане или разпространение в Общността, държавите-членки могат да получат финансови средства за фитосанитарен контрол съгласно членове 23 и 24 за покриване на разходите, пряко свързани с необходимите мерки, които са били предприети или се планират за целите на борбата с този вредител, за да бъде унищожен, или в случай че това не е възможно, за да се спре неговото разпространение. Комисията предлага включването на съответните средства за тази цел в общия бюджет на Европейския съюз.

Член 23

1. Съответната държава-членка може да получи по нейно искане финансовото подпомагане от Общността съгласно член 22, в случай че относно съответния вредител, независимо дали е посочен или не в приложения I и II, е установено следното:

— Комисията и останалите държави-членки са уведомени за него съгласно член 16, параграф 1 или първа алинея от параграф 2 и

— той представлява непосредствена опасност за цялата Общност или за част от нея вследствие неговата поява в област, в която или не е било известно да се е срещал преди това или е бил унищожен и

— той е въведен в тази област чрез пратки с растения, растителни или други продукти от трета страна или друга област на Общността.

2. Следните мерки се считат за необходими по смисъла на член 22:

a) унищожаване, дезинфекция, отстраняване, стерилизация, почистване или всяко друго третиране, извършено от офицалните органи или по тяхно искане по отношение на: i) растения, растителни или други продукти, представляващи пратката(ите), чрез които вредителят е бил въведен във въпросната област и за които е признато, че са заразени или предразположени към зараза; ii) растения, растителни или други продукти, за които е признато, че са заразени или предразположени към зараза от въведения вредител, които са били получени от растения от съответната(ите) пратка(и) или са били в непосредствена близост до растения, растителни или други продукти от тези пратки или до растения, получени от тях; iii) хранителни субстрати и земя, определени като заразени или предразположение към зараза от съответния вредител; iv) производствен, опаковъчен, покривен материал и такъв за съхраняване, помещения за съхраняване или пакетиране и транспортни средства, които са били в контакт с всички или част от растенията, растителните и другите продукти, посочени по-горе;

б) проверки или изследвания, извършени официално или по официално искане за контрол на наличието или на степента на заразяване с вредители, които са били въведени;

в) забрани или ограничения по отношение на използването на хранителни субстрати, обработваеми площи или помещения, както и растения, растителни или други продукти, различни от материала във въпросната(ите) пратка(и) или получени от тях, в случай че са резултат от официални решения, взети въз основа на фитосанитарните рискове, свързани с въведените вредители.

3. Плащанията, извършени от държавни фондове с цел:

— покриване на всички разходи или част от тях, свързани с мерките, посочени в параграф 2, букви а) и б), с изключение на обичайните разходи за дейността на съответния компетентен официален орган или

— компенсиране на всички финансови загуби или част от тях, с изключение на пропуснати ползи, пряко свързани с една или повече от мерките, посочени в параграф 2, буква в),

се считат за разходи, пряко свързани с необходимите мерки съгласно параграф 2.

Чрез дерогация от второ тире от първа алинея, регламент за прилагане може да уреди в съответствие с процедурата, установена в член 18, случаите, в които обезщетения за пропуснати ползи се считат за разходи, пряко свързани с необходимите мерки, при спазване на условията, определени в това отношение в параграф 5, както и сроковете, приложими за тези случаи, като максималнара им продължителност е три години.

4. За да отговори на условията за финансова помощ и без да се засяга член 16, съответната държава-членка подава заявление пред Комисията не по-късно от края на календарната година, следваща тази, в която е установена появата на вредителя, и незабавно уведомява Комисията и останалите държави-членки относно:

— предвиденото уведомление в първо тире на параграф 1,

— естеството и степента на заразяване с вредителя, както е посочено в член 22, и кога, къде и как е установена появата му,

— идентичността на пратките, посочени в третото тире на параграф 1, чрез които е въведен вредителят,

— необходимите мерки, които са предприети или се планират, за които тя търси помощ, заедно със сроковете за тях и

— получените резултати и действителните или изчислените разходи, вече понесени или които ще бъдат понесени и частта от тези разходи, която е поета или предстои да бъде поета от обществени средства, отпуснати от държавата-членка за прилагане на същите мерки.

В случаите, в които появата на вредителя е установена преди 30 януари 1997 г., тази дата се счита за дата на установяване по смисъла на настоящия параграф и параграф 5, при условие че действителната дата на установяване е не по-рано от 1 януари 1995 г. Тази разпоредба обаче не се прилага по отношение на обезщетенията за пропуснати ползи, предвидени в параграф 3, втора алинея, освен в изключителни случаи, съгласно условията, предвидени в регламента за прилагане, посочен в параграф 3, за пропуснатите ползи, настъпили по-късно.

5. Без да се засяга член 24, решенията за отпускането и размера на финансовите средства от Общността се вземат в съответствие с процедурата, установена в член 18, като се вземат предвид информацията и представените от съответната държава-членка документи в съответствие с параграф 4 и когато е уместно, резултатите от проучванията, извършени под ръководство на Комисията от експертите, посочени в член 21 съгласно първа алинея от член 16, параграф 3, като се отчита степента на опасност съгласно второ тире на параграф 1 и в зависимост от наличните средства за тези цели.

В рамките на предвидените за тези цели средства, финансовото участие на Общността покрива до 50 %, а в случай на обезщетение за пропуснати ползи съгласно параграф 3, втора алинея, до 25 % от разходите, пряко свързани с необходимите мерки съгласно параграф 2 при условие че тези мерки са предприети за период не по-малък от две години след датата на установяване на появата на вредител съгласно член 22 или са планирани за този период.

Горепосоченият период може да бъде удължен в съответствие със същата процедура, в случай, че проверка на съответната ситуация води до заключението, че целта на мерките ще бъде постигната в рамките на приемлив допълнителен период. Финансовото участие на Общността прогресивно намалява през съответните години.

В случай че дадена държава-членка не е в състояние да осигури необходимата информация по отношение идентичността на пратката в съответствие с трето тире от параграф 4, тя посочва предполагаемите източници на появата и причините, поради които пратките не могат да бъдат идентифицирани. Отпускането на финансова помощ може да бъде одобрено в съответствие със същата процедура в зависимост от резултата от оценката на тази информация.

Подробни правила за прилагането на настоящия параграф се установяват в регламент за прилагане в съответствие с процедурата, установена в член 18.

6. Като се има предвид развитието на ситуацията в Общността, може да бъде взето решение в съответствие с процедурата, установена в член 18 или член 19, по-нататъшни действия да бъдат извършени или мерки, взети или планирани от съответната държава-членка, да бъдат приложени при определени изисквания или допълнителни условия, в случай че те са необходими за постигането на въпросната цел.

Решение за отпускането на финансовите средства от Общността за такива по-нататъшни действия, изискванията или условията се взема съгласно същата процедура. В рамките на отпуснатите за тази цел средства финансовото участие на Общността покрива 50 % от разходите, пряко свързани със съответните по-нататъшни действия, изисквания или условия.

В случай че такива по-нататъшни действия, изисквания или условия са по същество предвидени за защита на териториите на Общността с изключение на тази на съответната държава-членка, в съответствие със същата процедура може да бъде взето решение, финансовото участие на Общността да покрива повече от 50 % от разходите.

Финансовото участие на Общността е за ограничен срок и прогресивно намалява през съответните години.

7. Разпределението на финансовите средства на Общността не засяга правата, които съответната държава-членка или отделни лица могат да имат спрямо други, в това число други държави-членки в случаите съгласно член 24, параграф 3, за възстановяване на разходи, обезщетяване за загуби или други щети съгласно националното законодателство, законодателството на Общността или международното право. Тези права преминават върху Общността,, считано от изплащането на финансовите средства от Общността в степента, в която такива разходи, загуби или други щети са покрити от тези средства.

8. Финансовото участие от страна на Общността може да бъде изплатено на няколко вноски.

В случай че отпуснатите финансовите средства на Общността вече не са оправдани, се прилага следното:

Размерът на отпуснатите финансови средства от Общността за съответната държава-членка съгласно параграфи 5 и 6 може да бъде намален или изплащането му спряно, в случай че въз основа на информацията, изпратена от тази държава-членка, резултатите от проучванията, извършени под ръководство на Комисията от експертите съгласно член 21 или на резултатите от подходяща проверка, която Комисията е извършила в съответствие с процедурите, аналогични на предвидените в член 39 от Регламент (ЕО) № 1260/1999 на Съвета от 21 юни 1999 г. относно общи разпоредби за структурните фондове (9), е установено, че: — не са приложени необходимите мерки, за които е взето решение съгласно параграфи 5 и 6, изцяло или частично, или не са изпълнени условията или сроковете, определени в съответствие с тези разпоредби или изисквани от поставените цели, без това да е оправдано, или — мерките повече не са необходими, или — е налице ситуацията, описана в член 39 от Регламент (ЕО) № 1260/1999.

9. Членове 8 и 9 от Регламент (ЕО) № 1258/1999 на Съвета от 17 май 1999 г. относно финансирането на Общата селскостопанска политика (10) се прилагат mutatis mutandis.

10. Съответната държава-членка връща на Общността в пълен или частичен размер средствата, отпуснати съгласно параграфи 5 и 6 и изплатени от Общността, в случай че от източниците на информация съгласно параграф 8 е установено че:

a) необходимите мерки, взети предвид съгласно параграфи 5 или 6 i) не са приложени; или ii) не са приложени по начин, съответстващ на правилата или сроковете, определени в съответствие с тези разпоредби или изисквани от поставените цели; или

б) изплатените суми са използвани за цели, различни от тези, за които са отпуснати; или

в) налице е ситуацията, предвидена в член 39 от Регламент (ЕО) № 1260/1999.

Правата, посочени във второто изречение на параграф 7, са обект на прехвърляне обратно на съответната държава-членка, считано от момента на възстановяване, доколкото те са покрити от това възстановяване.

Лихва за забавата на плащането се начислява върху сумите, които не са възстановени в съответствие с разпоредбите на финансовия регламент и в съответствие с режима, който се предвижда да бъде разработен от Комисията в съответствие с процедурата, установена в член 18.

Член 24

1. По отношение на причините за появата на вредители, посочени в член 22, се прилага следното:

Комисията проверява дали появата на вредителя в съответната област е причинена от пренасянето в тази област на една или повече пратки с вредителя и идентифицира държавата-членка или следващите държави-членки, от които идва(т) пратката(ите).

Държавата-членка, от която идва(т) пратката(ите) с вредители, независимо дали това е същата държава-членка, посочена по-горе или не, уведомява незабавно Комисията, по искане на последната за всички подробности, свързани с мястото или местата на произход на пратката(ите) и свързаните с това административни процедури, включително проучванията, проверките и контрола, предвидени в настоящата директива, за да бъдат определени причините, поради които държавата-членка не е успяла да установи несъответствието на пратката(ите) с разпоредбите на настоящата директива. Тя също така информира Комисията по нейно искане за местоназначението на всички останали пратки, изпратени от същото място или същите места на произход през определен период.

За допълване на информацията могат да бъдат извършвани проучвания под ръководство на Комисията от експертите, посочени в член 21.

2. Информацията, събрана в изпълнение на настоящите разпоредби или на разпоредбите на член 16, параграф 3, се проверява в Комитета за целите на идентифициране на пропуските във фитосанитарния режим на Общността или в неговото прилагане и всякакви мерки, които могат да бъдат предприети за отстраняване на тези пропуски.

Информацията, посочена в параграф 1, се използва също така за установяване, в съответствие с Договора, дали държавата-членка, от която идва(т) тази/тези пратка/пратки, не е установила тяхното несъответствие, в резултат на което са се появили вредители в съответната област, поради това, че тази държава-членка не е изпълнила някое от своите задължения съгласно Договора и разпоредбите на настоящата директива, отнасящи се по-специално до проверките, предвидени в член 6 или проверките, установени в член 13, параграф 1.

3. В случаите, в които се достигне до заключенията, посочени в параграф 2, по отношение на държавата-членка, посочена в член 23, параграф 1, финансовите средства на Общността не се отпускат или ако вече са отпуснати, не се изплащат или ако вече са изплатени, се възстановяват на Общността. В последния случай се прилага алинея трета от член 23, параграф 10.

В случай че се достигне до заключението, посочено в параграф 2, по отношение на друга държава-членка, се прилага общностното право, като се взема предвид второто изречение от член 23, параграф 7.

Член 25

По отношение на финансовото участие, предвидено в член 13, параграф 9, Съветът, с квалифицирано мнозинство по предложение на Комисията, приема разпоредби по отношение на изключителните случаи, при които върховният интерес на Общността обосновава финансово участие на Общността до 70 % от разходите, пряко свързани с подобряване на оборудването и съоръженията, в рамките на отпуснатите за тези цели средства и при условие че това няма да повлияе на решенията, взети в изпълнение на член 23, параграф 5 или 6.

Член 26

Не по-късно от 20 януари 2002 г. Комисията проверява резултатите от прилагането на член 13, параграф 9 и на членове 22, 23 и 24 и представя на Съвета доклад, придружен от всички необходими предложения за изменения.

Член 27

Директива 77/93/ЕИО, изменена с актовете, изброени в приложение VIII, част А, се отменя без с това да се засягат задълженията на държавите-членки, отнасящи се до сроковете за транспортиране и прилагане, определени в приложение VIII, част Б.

Позоваванията на отменената директива се считат за позовавания на настоящата директива и следва да се тълкуват в съответствие с таблица на съответствиеята в приложение IX.

Член 28

Настоящата директива влиза в сила на 20-ия ден след публикуването ѝ в Официален вестник на Европейските общности.

Член 29

Адресати на настоящата директива са държавите-членки.

Съставено в Брюксел на 8 май 2000 година. За Съвета Председател J. PINA MOURA

(1) Становище от 15.2.2000 г. (все още непубликувано в Официален вестник).

(2) ОВ C 129, 27.4.1998 г., стр. 36.

(3) ОВ L 26, 31.1.1977 г., стр. 20. Директива, последно изменена с Директива 1999/53/ЕО на Комисията (ОВ L 142, 5.6.1999 г., стр. 29).

(4) Виж приложение VIII, част А.

(5) ОВ L 171, 29.6.1991 г., стр. 1. Регламент, последно изменен с Регламент (ЕО) № 2674/1999 г. (ОВ L 326, 18.12.1999 г., стр. 3).

(6) ОВ L 171, 29.6.1991 г., стр. 5.

(7) ОВ L 340, 9.12.1976 г., стр. 25.

(8) ОВ L 117, 8.5.1990 г., стр. 15. Директива, последно изменена с Директива 97/35/ЕО на Комисията (ОВ L 169, 27.6.1997 г., стр. 72).

(9) ОВ L 161, 26.6.1999 г., стр. 1.

(10) ОВ L 160, 26